钦定古今图书集成/明伦汇编/官常典/第574卷 > 和尚
## 钦定古今图书集成/明伦汇编/官常典/第574卷 > 和尚

按《元史》本传：“和尚玉耳别里伯牙吾台氏。祖哈剌察
儿，率所部归太祖。父忽都思，膂力过人。岁壬辰，从睿
宗破金大将合达军于钧州三峰山，以功赐号拔都
鲁。甲午，金亡。乙未，授管军百户，从攻宋唐、邓、颍、蔡、襄
阳、郢、复、信阳、光等州，屡立战功。辛亥，赐名马、文锦、白
金、甲胄、弓矢。乙卯，从攻汉上铁城寨，殁于军，赠竭忠
宣力功臣、资德大夫、中书右丞、上护军、沇国公，谥武
愍。”和尚袭父职。己未，从世祖攻鄂州。中统三年，李璮
叛，从国兵讨之，战老僧口，斩获甚众，升阿剌罕万户
府经历。至元五年，攻襄阳，军务繁剧，赞画一有方，都
元帅阿术荐其才可大用。十一年，从丞相伯颜渡江，
与宋军战于柳子鲁洑、新滩、沌口。伯颜上其功，世祖
嘉奖不已。十三年，从平章阿里海牙攻拔岳州，取沙
市，至江陵，宋安抚使高达城守拒战，和尚直抵城下，
谕以祸福，达遂开门出降，以功陞行省郎中。从国兵
围潭州，潭守臣李芾坚守，攻之三月不下。十二年，城
破，芾死。诸将利于掳掠，欲屠其城。和尚宣言曰：“拒我
师者，宋将耳，其民何罪？既受其降，即是吾民，杀之何
忍？且今列城多未附，降而杀之，是坚其效死之心也。”
左丞崔斌曰：“郎中言是。”平章阿里海牙意亦与合，遂
从之。一城之人，赖以全活。由是湖南诸郡，闻风皆下。
世祖闻之，赏赐加厚。改行省断事官，徇地广西，督前
军攻破静江，遂兼行宣抚事。广西平，授大中大夫、常德路达鲁花赤，以治最闻，擢岭南广西道提刑按察
使。时阿里海牙恃功，颇骄恣，和尚劾奏不少贷。迁江
南浙西道提刑按察使。浙西，宋故都，民众事繁，在职
惟务镇静，人服其知大体。卒于官，年四十九。赠宣忠
守正功臣、银青荣禄大夫、司徒、上柱国，追封沇国公，
谥庄肃。